Oud-werknemer moet opdok ná hy AfriForum bedriegPieter Myburg. (Foto: Facebook / Pieta Myburg) ’n Voormalige werknemer van die burgerregteorganisasie AfriForum moet R720 000 opdok nadat hy deur die Bloemfonteinse streekhof aan bedrog van meer as R400 000 skuldig bevind en gevonnis is. Die hof het Pieter (Pieta) Myburg Dinsdag ook aan dwarsboming van die gereg skuldig bevind. Volgens kapt. Chris Singo, woordvoerder vir die Valke, is Myburg ’n vonnis van agt jaar opgelê wat in geheel vir vyf jaar opgeskort is. Hy moet verder 36 maande onder korrektiewe toesig deurbring. “Die beskuldigde is ook beveel om die klaer [AfriForum] R720 000 oor ’n tydperk van vyf jaar te betaal. Dit is in paaiemente van R12 000 per maand verdeel.” Die rede waarom Myburg R720 000 moet terugbetaal, is omdat rente by dié bedrag ingewerk is. Myburg het voorheen as ’n streekskoördineerder by AfriForum gewerk en die organisasie se tak in Bloemfontein bestuur. Hy het die organisasie op 26 Januarie 2018 in kennis gestel dat kameras by dié takkantoor gesteel is. AfriForum het egter ondersoek ingestel nadat die organisasie inligting ontvang het dat Myburg moontlik by die beweerde diefstal betrokke is. “Die interne ondersoek het onthul dat Myburg by bedrieglike aktiwiteite betrokke was waar hy verskeie bedrieglike kwotasies aan AfriForum se hoofkantoor gestuur het vir die aankoop van kameras wat inderwaarheid nooit aangekoop is nie. “Sommige van die kameras waarvoor hy kwotasies ingedien het, was boonop nooit as gesteel aangemeld nie. Die betaling wat hy van hoofkantoor ontvang het, is eindelik vir sy persoonlike gewin gebruik,” het Singo Woensdag in ’n verklaring gesê. Die bedrog het tussen Januarie 2016 en Januarie 2018 plaasgevind en AfriForum het eindelik ’n verlies van R464 000 as gevolg daarvan gely. AfriForum het destyds ’n strafregtelike saak aanhangig gemaak, wat aan die Valke in Bloemfontein vir verdere ondersoek oorhandig is. ’n Dagvaardiging is op 25 Januarie vanjaar aan Myburg beteken waarna hy verskeie kere in die hof verskyn het. “Geen plek vir korrupsie” Kallie Kriel, AfriForum se uitvoerende hoof, sê die organisasie het geen verdraagsaamheid teenoor enige vorm van korrupsie nie. “Ons glo die gereg moet sy gang gaan en dat korrupte mense voor stok gekry en gevonnis moet word. Dit geld vir korrupte mense wat in die regering is, maar natuurlik ook in ’n ongelukkige situasie waar iemand by jou organisasie by korrupsie betrokke is. “Ek dink die erns en geen verdraagsaamheid wat ons teenoor korrupsie het, is baie duidelik. Die oomblik toe ons snuf in die neus gekry en ons stelsels hierdie moontlike korrupsie uitgewys het, het ons dadelik ondersoek ingestel en Pieta se diens beëindig. Ons het ’n strafregtelike klag gaan indien en deurlopend ook druk op die proses geplaas om te sorg dat hier ’n vonnis kom. Ons wou ’n baie duidelike boodskap uitstuur. ’n Mens wens die regering was ook so onverdraagsaam teenoor korrupsie.” Kriel sê voorts die organisasie is tevrede met die straf wat Myburg opgelê is en dat die gesteelde geld terugbetaal moet word. “Die ligpunt in hierdie slegte situasie is dat AfriForum se finansiële bestuurstelsels korrupsie nougeset kon identifiseer en ’n waterdigte saak vestig wat suksesvolle vervolging kon verseker. Dit is ons erns om ons ledegeld met omsigtigheid te bestuur en hierdie saak dien as bevestiging daarvan.”